Vibeke Andersen har boet i Thylejren i 15 år: - Her er jordforbindelse. Rigtig jordforbindelse. Her ved man, hvor tingene stammer fra, og vi er nærmest én stor familie, siger hun. Hun har da også et bud på, hvorfor Thylejren er blevet et så attraktivt sted at bo. - Samfundet er på en måde blevet koldere. Efter hippie-tiden i 60'erne og 70'erne var der en tid, hvor vi tog os lidt af hinanden, men nu er man sig selv nærmest, siger Vibeke Andersen. Thylejren siger imidlertid stop for tilflytning af nye beboere. En særlov fra 1995 siger nemlig, at der højest må bo 75 voksne i lejren, og det gør der nu. Ifølge Vibeke Andersen bliver behovet for et sted som Thylejren, hvor der er plads til alternativ livsførelse, større og større. Men der skal dog være grænser for, hvor mange mennesker, der kan flytte ind i lejren, mener Vibeke Andersen. - Der skal både være plads til mennesker og natur, siger hun. Der var også en periode på seks måneder sidste år, hvor der var lukket for nye beboere i Thylejren.

Referat:
Thylejren er et populært sted at bo - faktisk så populært, at lejren nu er nødt til at lukke for nye beboere.